CELEX: 32012D0243(01)
Language: sk
Date: 2012-03-08 00:00:00
Title: 2012/243/EÚ: Rozhodnutie Rady z  8. marca 2012 o uzavretí Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, a o ustanovení súvisiacich postupov

8.5.2012   
            
            
               SK
            
            
               Úradný vestník Európskej únie
            
            
               L 121/16
            
         ROZHODNUTIE RADY
   z 8. marca 2012
   o uzavretí Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, a o ustanovení súvisiacich postupov
   (2012/243/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 písm. a), článkom 218 ods. 7 a článkom 218 ods. 8 prvým pododsekom,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               Komisia rokovala o Memorande o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu („memorandum o spolupráci“) v súlade s mandátom prijatým Radou 17. decembra 2009, ktorým sa Komisia oprávňuje na otvorenie rokovaní.
            
         
               (2)
            
            
               Memorandum o spolupráci sa v mene Únie podpísalo 4. mája 2011 a predbežne sa vykonáva od tohto dátumu s výhradou jeho možného uzavretia k neskoršiemu dátumu.
            
         
               (3)
            
            
               Memorandum o spolupráci by sa malo v mene Únie uzavrieť.
            
         
               (4)
            
            
               Je nevyhnutné ustanoviť postupy týkajúce sa účasti Únie v spoločnom výbore zriadenom memorandom o spolupráci, riešenia sporov, schválenia ďalších príloh, ako aj zmeny a doplnenia príloh k memorandu,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Memorandum o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu (1).
   Článok 2
   Predseda Rady sa týmto poveruje určiť osobu(-y) splnomocnenú(-é) vydať oznámenie podľa bodu 9.2 memoranda o spolupráci.
   Článok 3
   Rada určí pozíciu, ktorú má Únia zaujať v spoločnom výbore zriadenom podľa bodu 7.1 memoranda o spolupráci (ďalej len „spoločný výbor“), pokiaľ ide o schválenie nových príloh k memorandu a zmien a doplnení memoranda, ako sa uvádza v bode 7.3 písm. c) memoranda.
   Článok 4
   1.   Komisia po porade s osobitným výborom ustanoveným Radou a po plnom zohľadnení jeho stanoviska určuje pozíciu, ktorú má Únia zaujať v spoločnom výbore, pokiaľ ide o rozhodnutia uvedené v bode 7.3 písm. a), b) a c) memoranda o spolupráci v súvislosti s pracovnými dojednaniami a rozhodnutia uvedené v bode 7.3 písm. d) a e) memoranda o spolupráci.
   2.   Komisia po porade s osobitným výborom uvedeným v odseku 1 môže prijať vhodné opatrenia podľa bodov 4 a 5 memoranda o spolupráci.
   3.   Úniu v spoločnom výbore zastupuje Komisia, ktorej pomáhajú zástupcovia členských štátov.
   4.   Komisia zastupuje Úniu pri konzultáciách podľa bodu 8 memoranda o spolupráci.
   Článok 5
   Toto rozhodnutie nadobúda účinnosť dňom jeho prijatia.
   
      V Bruseli 8. marca 2012
      
         
            Za Radu
         
         
            predseda
         
         M. BØDSKOV
      
   
   
      (1)  Memorandum o spolupráci vyšlo v Ú. v. EÚ L 232, 9.9.2011, s. 2.